

**Latvijas valsts budžeta finansēto**

**Ģimeņu atbalsta programmu 2023. gada izvērtējums**

**Pilsoniskās sabiedrības atbalsta departamenta**

**Ģimeņu atbalsta programmu nodaļa**

2024. gads

**Satura rādītājs**

1. [Programma “Latvijas Goda ģimenes apliecība” 3](#_Toc96509734)
2. [Sociālā stipendija “Studētgods” 11](#_Toc96509735)
3. [Programma “Ģimenei draudzīga darbavieta” 13](#_Toc96509736)
4. [Programma “Ģimenei draudzīga pašvaldība” 17](#_Toc96509737)
5. [Ģimeņu atbalsta programmu informatīvā kampaņa 21](#_Toc96509738)

 

## Programma “Latvijas Goda ģimenes apliecība”

Valsts atbalsta programma “Latvijas Goda ģimenes apliecība” (turpmāk – atbalsta programma) ir valsts finansēta programma, kuru kopš 2016. gada īsteno Sabiedrības integrācijas fonds (turpmāk – Fonds), saskaņā ar 2021. gada 1. jūnija Ministru kabineta noteikumiem Nr. 352 “Latvijas Goda ģimenes apliecības programmas īstenošanas kārtība” (turpmāk – MK noteikumi).

Atbalsta programmas mērķis ir veicināt daudzbērnu ģimeņu labklājību, sniedzot tām priekšrocības (atvieglojumus) dažādu pakalpojumu saņemšanā, tādējādi samazinot minēto ģimeņu ikdienas izdevumus.

**Fonds, saskaņā ar MK noteikumiem, atbalsta programmas ietvaros veic šādus uzdevumus:**

* ne retāk kā reizi pusgadā apkopo un analizē informāciju par valsts, pašvaldību iestāžu, komersantu un citu personu (turpmāk – programmas dalībnieks) sniegtajiem atbalsta pasākumiem programmas mērķgrupām;
* tīmekļvietnē www.godagimene.lv publicē informāciju par pakalpojumiem un atvieglojumiem mērķgrupām, kā arī par programmas dalībniekiem;
* vismaz reizi gadā veic aptauju par atbalsta programmas ieguvumiem un ietekmi uz mērķgrupu labklājību;
* ja nepieciešams, izstrādā ieteikumus normatīvo aktu pilnveidošanai mērķgrupu atbalstam;
* veicina programmas dalībnieku brīvprātīgu iesaistīšanos atbalsta sniegšanā mērķgrupām;
* izstrādā iesnieguma veidlapas paraugu apliecības piešķiršanai un nodrošina iespēju lejupielādēt veidlapu no tīmekļvietnes www.godagimene.lv, kā arī aizpildīt un saglabāt to bez ierobežojumiem;
* pieņem lēmumu par apliecības piešķiršanu, atteikumu to piešķirt un anulēšanu, kā arī apliecības izsniegšanu;
* nodrošina Informācijas uzkrāšanas un analīzes sistēmas darbību, lai veiktu informācijas uzskaiti un analīzi par personas datiem, personu iesniegumiem, izsniegtajām un anulētajām apliecībām. Informācijas uzkrāšanas un analīzes sistēmā iekļautos personas datus fonds glabā no iesnieguma saņemšanas dienas vai līdz apliecības derīguma termiņa beigām, bet ne ilgāk kā divus gadus;
* veic datu apmaiņu ar programmas dalībniekiem, kuri nodrošina atbalsta pasākumus mērķgrupām, sniedzot datus par apliecības numuru un tās derīguma termiņu, ja vien programmas dalībniekiem nav ārējos normatīvajos aktos noteiktas tiesības saņemt datus plašākā apjomā;
* regulāri informē sabiedrību par programmas īstenošanu.
	1. **Atbalsta programmas ietvaros 2023. gadā:**
* nodrošināta 38 667 iesniegumu pieņemšana un **77 478 apliecību izsniegšana**, t.sk., 29 361 pieaugušo apliecības un 48 117 bērnu apliecības;
* pieņemti 9 238 pirmreizējie pieteikumi;
* pieņemti 2 176 pieteikumi apliecības atjaunošanas/ nozaudēšanas gadījumā;
* 25 605 pieteikumos apliecībai beidzās derīguma termiņš;
* uz 2023. gada decembra beigām apritē bija **vairāk nekā 133 000 apliecības,** t.sk. 12 394 apliecības ģimenēm, kurās ir bērns ar invaliditāti un 173 apliecības Ukrainas civiliedzīvotājiem.
	1. **Programmas dalībnieki:**
* 2023. gada beigās programmā ir **590 programmas dalībnieki**, tai skaitā 96 piedāvājumi ģimenes apliecību īpašniekiem no Lietuvas un Igaunijas, savukārt Latvijas Goda ģimenes apliecības īpašnieki var saņemt atlaides pie 13 uzņēmējiem Lietuvā un 2 uzņēmējiem Igaunijā.
* 2023. gadā piesaistīti **93 jauni** programmas dalībnieki;
* 2023. gadā tika noslēgtas 24 vienošanās par līguma izbeigšanu;
* vairāk nekā 96 % no jaunajiem programmas dalībniekiem sniedz atlaidi virs 15 %.

Atpazīstamākie 2023. gada jaunpienācēji programmā ir STARPTAUTISKĀ LIDOSTA “RĪGA” (Lidosta “Rīga”), AS MADARA Cosmetics, Norde (NORDE – oficiālais Nissan, Renault un Dacia pārstāvis Latvijā), SIA Samsung Electronics Baltics, SIA LATVIJAS APTIEKA, SIA IRVE, SIA Lidl Latvija, SIA LMT Retail & Logistics, Francijas Vēstniecības Latvijā Francijas Institūts Latvijā, AS Latgales piens, SIA TEZ TOUR, Siguldas novada pašvaldība (5 pašvaldības iestāžu sporta centri un peldbaseini), OLIMPISKAIS CENTRS “LIMBAŽI”, Bauskas novada pašvaldības iestāde Bauskas pils muzejs (Bauskas pils muzejs), Daugavpils valstspilsētas pašvaldības iestāde “Daugavpils Novadpētniecības un mākslas muzejs”, Valmieras novada pašvaldības iestāde Valmieras kultūras centrs, Ludzas novada pašvaldība (3 pašvaldības iestāžu sporta centri un peldbaseini), Krāslavas novada pašvaldības iestāde Krāslavas kultūras nams (Kino Krāslava), Kuldīgas novada pašvaldības iestāde “Kuldīgas novada muzejs”.

Iepirkuma “Ģimeņu atbalsta programmu pasākumu īstenošana un integrētā mārketinga komunikācijas kampaņas izstrāde un īstenošana 2023-2025” ietvaros 2023. gada novembrī tika veikta Latvijas Goda ģimenes apliecību “Goda ģimene” īpašnieku aptauja. **Aptaujā piedalījās 5352 apliecību īpašnieki**, kuri atsaucās e-pastā saņemtajam uzaicinājumam aizpildīt aptaujas anketu tiešsaistē un tika noskaidroti apliecības izmantošanas paradumi, apliecības ietekme uz ģimenes labklājību, informācijas pieejamība, kā arī ieteikumi turpmākai programmas darbībai.

Respondentu sociāldemokrātiskais raksturojums.

Dzimumu procentuālais sadalījums:



Vecuma sadalījums:



Bērnu skaits ģimenē:



Reģionālais sadalījums:



Vai ģimenē bērns ir ar invaliditāti:

Aptaujas rezultāti liecina, ka 65,8 % aptaujāto “Goda ģimenes” apliecība ir **abiem** **vecākiem un** **bērnam/-iem**, 23,1% respondentu apliecība ir vienam no vecākiem un bērnam/-iem, bet 7,7 %ir abiem vecākiem. Vienlaikus 3,5% respondentu norāda, ka apliecība “Goda ģimene” ir tikai vienam no vecākiem. Skat. diagrammu zemāk:



No tiem respondentiem, kuri norādījuši, ka apliecība ir tikai vienam no vecākiem un bērniem, 80 % gadījumu apliecība ir sievietei, bet 19 % – vīrietim. Savukārt starp tiem respondentiem, kuri norādīja, ka apliecība ir tikai vienam no vecākiem, 74 % apliecība ir sievietei, bet 24 % respondentu – vīrietim. Skat. diagrammu zemāk:



Pēdējo trīs gadu laikā vērojama pozitīva tendence, pieaugot to ģimeņu skaitam, kurās apliecību izmanto **abi vecāki un bērns vai bērni**. Proti, salīdzinājumā ar 2020. gadu, vērojams pieaugums par 15 procentpunktiem (2023. gadā apliecības abiem vecākiem un bērnam/-iem bija 65,8 % respondentiem, bet 2020. gadā – 50,8 % aptaujāto).

**Novērtējot “Goda ģimenes” apliecības sniegto piedāvājumu**, lielākā daļa jeb 88,5 % respondentu (2021. gadā – 90 %; 2020. gadā – 78,3 %)pauda apmierinātību, tajā skaitā 33,5 % (2021. gadā – 39 %; 2020. gadā – 36,8 %) bija “ļoti apmierināti”, un 55 % (2021. gadā – 50,5 %; 2020. gadā – 41,5 %) bija “drīzāk apmierināti”. Kritiski noskaņoti kopumā bija 7 % (2021. gadā – 6 %; 2020. gadā – 15,2 %), tajā skaitā 1 % (2021. gadā – 0,7 %; 2020. gadā - 7.9 %; 2019. gadā – 2 %) “ļoti neapmierināti” un 6 % (2021. gadā – 4,9 %; 2020. gadā – 3 %) “drīzāk neapmierināti”. Skat. diagrammu zemāk:



Aptaujas dati liecina, ka gan sievietes, gan vīrieši ir vienlīdz apmierināti (atbildes “Ļoti apmierināts” un “Drīzāk apmierināts”) ar “Goda ģimenes” apliecības sniegto piedāvājumu – tā ir atbildējuši 91,9 % vīriešu un 93,4 % sieviešu. Savukārt, neapmierinātību (atbildes “Drīzāk neapmierināts” un “Ļoti neapmierināts”) izteikuši 8,1 % vīriešu un 6,6 % sieviešu.

Kopējais **apmierinātības līmenis ar apliecības “Goda ģimene” piedāvājumu ir augsts**, un tas ir saglabājies pozitīvu tendenci pēdējo trīs gadu laikā, lielākajai daļai respondentu paužot apmierinātību ar apliecību. Vienlaikus gan jāņem vērā, ka par 5,5 procentpunktiem pret 2021. gadu (no 33,5 % 2023. gadā uz 39,0 % 2021. gadā) ir samazinājies to respondentu skaits, kas ir “ļoti apmierināti”, savukārt par 4,5 procentpunktiem (no 50,5 % 2021. gadā uz 55 % 2023. gadā) pieaudzis to respondentu skaits, kuri ir “drīzāk apmierināti” ar apliecības sniegtajām iespējām.

Kaut arī lielākā daļa respondentu ir apmierināti, ir svarīgi ņemt vērā **nelielo pieaugumu negatīvi noskaņoto** respondentu skaitā. Aptaujas dalībnieku, kuri ir “drīzāk neapmierināti”, skaits pieaudzis par 1,1 procentpunktu pret 2021. gadu (no 4,9 % 2021. gadā līdz 6 % 2023. gadā), savukārt to, kuri ir “ļoti neapmierināti”, skaits pieaudzis par 0,3 procentpunktiem (no 0,7 % 2021. gadā līdz 1 % 2023. gadā).

****Aptaujas noslēgumā visiem aptaujātajiem apliecību lietotājiem tika **lūgts novērtēt apliecības “Goda ģimene” komandas darbu**. Vairāk nekā puse jeb 57,9 % (2021. gadā 58 %) aptaujāto ir apmierināti ar “Goda ģimenes” apliecības komandas darbu, tajā skaitā 28,5 % (2021. gadā 28,2 %) ir “Ļoti apmierināti” un 29,4 % (2021. gadā 30,1 %) ir “Drīzāk apmierināti”. Neapmierinātību izrādījuši tikai 2 % aptaujāto, un šis rādītājs nav mainījies, salīdzinājumā ar 2021. gadu. Šo lietotāju skaitā 1,6 % (arī 2021. gadā 1,6 %) norādīja atbildi “Drīzāk neapmierināts”, bet 0,4 % (2021. gadā 0,3%) - “Ļoti neapmierināts”. Skat. diagrammu zemāk:

Kopumā secināms, ka apmierinātība ar apliecības “Goda ģimene” komandas darbu ir palikusi nemainīgi laba, vienlaikus norādot, ka tā arī nav uzlabojusies pēdējo gadu laikā. Komandas darba pozitīva izaugsme varētu veicināt ne tikai apmierinātību ar programmas komandas darbu, bet ar visu programmu “Goda ģimenes” apliecība kopumā, tostarp, programmas sniegtajām atlaidēm un informācijas izplatīšanas kanāliem un pieejamību.

Sadarbībā ar Labklājības ministriju sagatavoti grozījumi Ministru kabineta noteikumos “Latvijas Goda ģimenes apliecības programmas īstenošanas kārtība” un sagatavots Ministru kabineta noteikumu projekts “Valsts atbalsta programmas “Latvijas Goda ģimenes apliecības programma” informācijas sistēmas noteikumi”.

2022. gada otrajā pusgadā savu darbību sāk **apliecības “Goda ģimene” “Zvanu centrs”.** Zvanu centra mērķis – uzlabot sniegtā pakalpojuma kvalitāti un veikt zvanu uzskaiti. Zvanu centram pieejama dažāda veida uzskaite un analīze, kā arī zvanus ir iespējams kontrolēt, tajā skaitā zvani tiek ierakstīti.

Lai efektīvāk reaģētu uz klientu vēlmēm, vai identificētajām neskaidrībām, tiek veikts regulārs zvanu monitorings un atkārtotu neskaidrību gadījumā, tīmekļvietnē un sociālajos tīklos tiek publicēti skaidrojumi un papildināta biežāk uzdoto jautājumu sadaļa.

Fonds kopā ar personu apvienības SIA “Uniso” un SIA “Mobilly” pārstāvjiem jau kopš 2021. gada novembra aktīvi strādā pie jaunās **Informācijas uzkrāšanas un analīzes sistēmas, un mobilajām aplikācijām** (Android un IOS), kas ievērojami paātrinās pieteikšanās procesu personām, kuras pretendē uz apliecību “Goda ģimene” (apliecības saņemšana ~ 90 % gadījumu būs dažu minūšu laikā), kā arī optimizēs Fonda darbinieku darbu. Paredzēts, ka mobilās aplikācijas digitālo apliecību varēs saņemt uzreiz, kā arī varēs izvēlēties plastikāta apliecību saņemt līdz piecu darbdienu laikā.

Izgūstot datus tiešsaistē datu pārraides režīmā, fonds informācijas sistēmā iekļauj datus no:

* Fizisko personu reģistra;
* Valsts izglītības informācijas sistēmas;
* Invaliditātes informatīvās sistēmas;
* Uzturlīdzekļu garantiju fonda iesniedzēju un parādnieku reģistra.

Ar laiku arī, iespējams:

* + Aizsardzības ministrijas izveidotās un uzturētās valsts informācijas sistēmas, kurā veic valsts aizsardzības dienestam pakļauto pilsoņu, pilsoņu, kuri brīvprātīgi pieteikušies valsts aizsardzības  dienestam, un valsts aizsardzības dienestā iesaukto pilsoņu reģistrāciju un uzskaiti;
	+ Pašvaldību sociālo dienestu informācijas sistēmas, kurā tiek uzkrāti dati par sociālās palīdzības un sociālo pakalpojumu administrēšanu.

Aizsardzības ministrijas izveidotās un uzturētās valsts informācijas sistēma un pašvaldību sociālo dienestu informācijas sistēmu saskarnes nebūs pieejamas uzreiz, kā arī vēl nav vienošanās, ka ar šīm datubāzēm saskarnes tiks izveidotas, tāpēc datu iegūšana un apstrāde sākumā būs manuāla, kas radīs papildus administratīvo slogu.

## Sociālā stipendija “Studētgods”

Sociālā stipendija “Studētgods” ir atbalsta sistēma no 2021.gada, kas veicina augstākās izglītības pieejamību studentiem no daudzbērnu ģimenēm, to iekļaušanos studiju vidē, iesaistīšanos pilnvērtīgā mācīšanās procesā un tā pabeigšanu. Kvalitatīvas augstākās izglītības iegūšana ir solis uz veiksmīgu iekļaušanos darba tirgū un spēju nodrošināt pienācīgu dzīves līmeni sev, savai ģimenei, kā arī iespēja kļūt par produktīvu sabiedrības dalībnieku, kas sniedz ieguldījumu valsts attīstībā.

Visu kursu Latvijas augstskolu pilna laika klātienes bakalaura un koledžas līmeņa studējošie, kuri atbilst pārējiem stipendijas “Studētgods” saņemšanas kritērijiem, var tai pieteikties, izmantojot e-pakalpojumu “Studētgods”, paredz Ministru kabineta pieņemtie grozījumi. 2023. gadā tika palielināts šīs stipendijas apjoms – no 160 eiro uz 175 eiro mēnesī.

Sākot ar 2021./2022. studiju gadu, sociālo stipendiju “Studētgods” 160 eiro apmērā 10 mēnešus gadā sāka piešķirt studējošajiem no daudzbērnu ģimenēm, kuri imatrikulēti 1. semestrī. No 2022. gada septembra “Studētgods” saņēmēju lokam pievienojās divas jaunas studējošo grupas – bāreņi un bez vecāku apgādības palikušie jaunieši un personas ar I vai II invaliditātes grupu. Līdz ar to līdz šim stipendijai varēja pieteikties pilna laika klātienē studējošie koledžas un bakalaura studiju līmeņa 1. un 2. kursa studenti no daudzbērnu ģimenēm, bāreņi un bez vecāku apgādības palikušie un studējošie ar I un II grupas invaliditāti. Savukārt no 2023. gada septembra stipendijai var pieteikties jau visu kursu studējošie, stipendijas apmēram paaugstinoties uz 175 eiro mēnesī.

Vienošanos par stipendiju administrēšanu ar augstākās izglītības slēdz Valsts izglītības attīstības aģentūra.

Uz stipendiju studiju gadā var pretendēt students, kurš atbilst kādam no šiem kritērijiem:

* + no daudzbērnu ģimenēm jeb ir reģistrēts ģimenē, kurā vismaz vienam no studējošā vecākiem ir trīs bērni vai vairāk, tai skaitā audžuģimenē ievietoti vai aizbildnībā esoši bērni;
	+ pašam studējošajam ir trīs bērni vai vairāk, tai skaitā audžuģimenē ievietoti vai aizbildnībā esoši bērni;
	+ bāreņi un bez vecāku apgādības palikušie jaunieši – studējošais līdz 18 gadu vecuma sasniegšanai bija reģistrēts Fizisko personu reģistrā kā bārenis vai bez vecāku apgādības palicis bērns;
	+ ir piešķirta I vai II grupas invaliditāte.

Stipendijas piešķiršanai izvirzīti vairāki nosacījumi. Centralizēto eksāmenu rezultātiem matemātikā jābūt ne zemākiem par 30 %, bet latviešu valodā ne zemākiem par 40 %. Savukārt studiju laikā vidējai svērtajai atzīmei jābūt 6 un augstāk, studentam jābūt sekmīgam un bez akadēmiskiem parādiem. Kritēriji tiek pārskatīti reizi semestrī.

2023. gada februārī Fonds izvērtēja **52** pieteikumus, jo saskaņā ar normatīvo regulējumu no 2023. gada Fondam jāvērtē tikai studējošie līdz 18 gadu vecuma sasniegšanai, kuri bija reģistrēti Fizisko personu reģistrā kā bārenis (Fizisko personu reģistrā ir reģistrēts studējošā vecāku miršanas fakts) vai bez vecāku apgādības palicis bērns (Fizisko personu reģistrā nav norādīti vecāki vai ir reģistrētas ziņas par vecāku aizgādības tiesību pārtraukšanu vai vecāku aizgādības tiesību atņemšanu, kas bija spēkā līdz studējošā 18 gadu vecuma sasniegšanai). No tiem no Fonda puses apstiprināti **50**, stipendija kopumā piešķirta 2142 studentam. No 2023. gada 1. septembra atbilstības pārbaudi sociālās stipendijas “Studētgods” noteikumiem nodrošina Valsts izglītības attīstības aģentūra.



## Programma “Ģimenei draudzīga darbavieta”



Programmas “Ģimenei draudzīga darbavieta” (turpmāk – ĢDD) izveides mērķi saskaņā ar 2020. gada 2. jūlijā Saeimas apstiprināto “Latvijas nacionālās attīstības plānu 2021.-2027. gadam”. ĢDD programma atbalsta plāna prioritātes “Stipras ģimenes, veseli un aktīvi cilvēki” rīcības virzienu “Stipras ģimenes paaudzēs”, radot labvēlīgus apstākļus ģimenes un darba dzīves saskaņošanai. Tāpat programma ir attiecināma arī uz prioritātes “Uzņēmumu konkurētspēja un materiālā labklājība” darbības virzienu “Darbs un ienākumi”, sekmējot kvalitatīvu un drošu darba vietu izveidošanas un uzturēšanas sekmēšanu.

2020. gadā SIF uzsāka izstrādāt un ieviest programmu “ĢDD”. Prioritārais programmas mērķis ir izveidot un īstenot programmu, ar kuras palīdzību tiks izglītoti un motivēti darba devēji sniegt atbalstu vecākiem veiksmīgākai ģimenes un darba dzīves saskaņošanai.

Organizētā iepirkuma “Ģimeņu atbalsta programmu pasākumu īstenošana un integrētā mārketinga komunikācijas kampaņas izstrāde un īstenošana 2023-2025” ietvaros no 2023. gada 28. novembra līdz 15. decembrim tika veikta **programmas darba devēju ikgadējā novērtēšanas aptauja,** kuras mērķis ir saņemt atgriezenisko saiti par ģimeņu atbalsta programmu, lai nākotnē pilnveidotu programmas saturu, kā arī novērtētu līdzšinējās programmas aktivitātes. Aptaujā no 252 statusu saņēmušajiem darba devējiem **atbildes sniedza 116 respondenti**.

Aptaujas dalībnieki, kā galvenos iemeslus dalībai programmā min nepieciešamību veicināt darbinieku lojalitāti ilgtermiņā (40 %), rūpes par darbinieku mentālo veselību (31 %), kā arī vēlmi sniegt darbiniekiem papildus labumus (15 %). Savukārt kā galvenos un būtiskākos ieguvumus no ģimenei draudzīgu aktivitāšu ieviešanas darba devēji norāda labāku darbinieku darba un privātās dzīves saskaņošanu/ darba un privātās dzīves līdzsvaru (32 %), paaugstinājusies darba lojalitāte (17 %), bet 19 % darba devēju norāda, ka šādus datus nav ievākuši un apkopojuši, kas ļauj secināt, ka daļa darba devēju ar ģimenei draudzīgām aktivitātēm un pasākumiem sasniedz mērķi un risina vajadzības, taču daļai darba devēju jāturpina iesāktās iniciatīvas, kā arī ar dalību programmā “Ģimenei draudzīga darbavieta” jāturpina pilnveides pasākumi.

Darba devēji visvairāk izrāda interesi par tēmām, kas skar darbinieku labbūtību (21 %), komunikācijas veicināšanu (19 %), darbinieku komandas veidošanu un saliedēšanu (19 %), kā arī darbinieku veselību un veselīgas vides veicināšanu (14 %). Domājot par esošajiem un turpmākajiem programmas pasākumiem un aktivitātēm, respondenti norāda, ka arī turpmāk vēlas apmeklēt labo prakšu apmaiņas pasākumus (31 %), seminārus (30 %), klātienes konferences (21 %) un attālinātās lekcijas (17 %). Darba devēji norāda, ka nepieciešamas individuālas konsultācijas, vairāk attālinātu pasākumu un iespēju pasākumos piedalīties lielākam dalībnieku skaitam.

Aptaujā tika lūgts novērtēt līdzšinējo komunikāciju ar programmas īstenotājiem – Sabiedrības integrācijas fondu un programmas līdzšinējiem konsultantiem “Ventspils Augsto tehnoloģiju parku” (VATP), darba devēji komunikāciju ar SIF vērtējuma skalā no 1 (slikti) līdz 5 (ļoti labi) novērtē ar 4.37, bet komunikāciju ar VATP ar 4.18.

**3.1. Publiskais iepirkums**

Programmas ““Ģimenei draudzīga darbavieta” īstenošana” (Iepirkuma Nr. SIF 2022/7) no 2022. gada 18. augusta uz 12 mēnešiem noslēgts programmas īstenošanas pakalpojumu līgums ar nodibinājumu “Ventspils Augsto tehnoloģiju parks”. Pakalpojumu līgumu ietvaros īstenotās aktivitātes:

* + pilnveidots un atjaunināts vērtēšanas un kvalitātes nodrošināšanas algoritms un dokumentācijas veidlapas (vienošanās veidlapa, atzinuma veidlapa, informatīvās vēstules veidlapa u.c.);
	+ Nodrošināta programmas koordinēšana, jaunu darba devēju piesaistīšana programmai un statusu ieguvušo darba devēju konsultēšanai. Darba devēju pieteikumu izvērtēšanai un individuālai konsultēšanai no 2022. gada 18. augusta piesaistīti pieci eksperti – konsultanti;
	+ 2023. gadā programmas statuss piešķirt vēl 96 darba devējiem, kas kopumā apvieno jau 252 uzņēmumus un organizācijas, no kuriem 79 pārstāv publisko sektoru un 173 – privāto (t. sk. nevaldības organizācijas);

Organizēti vairāki pieredzes apmaiņas pasākumi pie darba devējiem: 26. janvārī pieredzes apmaiņas vizīte “Narvesen”, 28. martā vizīte “BTA Vienna Insurance Group”, 8. jūnijā pieredzes apmaiņas vizīte “Gjensidige” un 9. augustā vizīte “LMT”. Pasākumos kopā piedalījās 13 darba devēji (neskaitot organizatorus un uzņēmējorganizācijas pārstāvjus);

Ierakstīts podkāsts “Valsts atbalsts darba devējiem un darba ņēmējiem”. Sarunu vada programmas “Ģimenei draudzīga darbavieta” konsultante Rasma Pīpiķe, diskusijā piedalās: Evika Siliņa – Labklājības ministre, Katrīne Pļaviņa-Mika – Latvijas Tirdzniecības un rūpniecības kameras Publisko iepirkumu likuma komitejas vadītāja, Lauris Bokišs – biedrības ģimenes atbalstam “Tēvi” valdes loceklis.

**3.2. Grantu konkurss**

Otro reizi tika īstenots Grantu konkurss programmas “Ģimenei draudzīga darbavieta” dalībniekiem. Kopējais 2023. gada konkursa budžets bija 75 000 EUR. Konkursa mērķis ir atbalstīt statusa “Ģimenei draudzīga darbavieta” ieguvušos darba devējus ģimenēm draudzīgas darba organizācijas prakses ieviešanā un popularizēt ģimenei draudzīgu attieksmi sabiedrībā. Viena granta pieteikuma maksimāli pieejamais atbalsts – 3 000 EUR. Konkursam pieteicās 68 darba devēji, no kuriem apstiprināti 26 grantu pieteikumi par kopējo summu 75 000,00 EUR, t.sk. publiskajā sektorā 8 pieteikumi par summu 22 500,00 EUR un privātajā sektorā 18 pieteikumi par summu 52 000,00 EUR. Faktiski izlietoti 73 796,92 EUR.

Tā kā grantu konkursa pamatmērķis ir atbalstīt programmas “Ģimenei draudzīga darbavieta” statusu ieguvušos darba devējus, grantu saņēmušie darba devēji lielākoties īstenoja kopīgas aktivitātes darbiniekiem un viņu ģimenēm – izglītojošus pasākumus par drošību, labbūtību, veselību un veselīgu uzturu, darba un dzīves līdzsvaru, ģimenes dienas pasākumus u.tml., uzlabot gan savstarpējo komunikāciju, gan stiprinot ģimeni kā vērtību. Bija arī darba devēji, kas saņemto grantu izmantoja, izveidojot atpūtas telpas darbiniekiem, grūtniecēm, vecākiem ar maziem bērniem, kā arī īpašas bērnu uzturēšanās telpas. ​ Tāpat darba devēji finansējumu izmantoja, lai rīkotu bērnu nometnes darbavietā vasaras periodā, tādējādi atbalstot vecākus.

Ņemot vērā, ka 2023. gada programmai valsts budžeta ietvaros tika samazināts finansējums, turpmāk grantu konkursa aktivitātes plānots nodrošināt no Eiropas struktūrfondu līdzekļiem, kas vēl nav piešķirti, bet tiks iesniegts attiecīgs projekta pieteikums investīcijā 4.3.6.9. “Ģimenei draudzīgas vides un sabiedrības veidošana un intervences psiholoģiskā un emocionālā noturīguma veicināšanai". 2023. gada vidū uzsākta Ministru kabineta un anotācijas sagatavošana, lai 2024. gadā varētu uzsākt projekta īstenošanu.

**3.3. Platforma www.vietagimenei.lv**

“Par Informācijas sistēmas “Vieta ģimenei” uzturēšanas un papildināšanas pakalpojumiem” (Iepirkuma Nr. SIF 2022/19). No 2022. gada 17. novembra noslēgts programmas īstenošanas pakalpojumu līgums ar personu apvienību SIA “Sunberry Systems” un SIA “Rixcat”. 2022. gadā uzsākta platformas www.vietagimenei.lv tīmekļvietnes izstrāde, ieviešana un izmantošana, kas regulāri tiek pilnveidota. No 2022. gada septembra darba devēju pieteikumu izvērtēšana notiek platformā www.vietagimenei.lv. Joprojām notiek platformas pilnveidošana, lai veicinātu saziņu starp darba devējiem un SIF, kā arī uzlabotu programmas konsultantu darbu sistēmā.

 

## Programma “Ģimenei draudzīga pašvaldība”

Programma “Ģimenei draudzīga pašvaldība” ir valsts finansēta programma, kuru kopš 2020. gada īsteno Fonds.

**Programmas “Ģimenei draudzīga pašvaldība” mērķis ir apkopot informāciju par Latvijas pašvaldību piedāvātajiem pakalpojumiem un atbalsta pasākumiem ģimenēm.** Programmas ietvaros Fonds rīko konkursu “Ģimenei draudzīgākā pašvaldība”, paredzot izvērtēt visu Latvijas pašvaldību darbu, kas piedalās konkursā, lai noteiktu tās pašvaldības, kas nodrošina lielāko atbalstu, daudzveidīgākos un pieejamākos pakalpojumus ģimenēm un ģimeniskas vides nodrošināšanai, izceļot labās prakses piemērus.

Programma “Ģimenei draudzīga pašvaldība” paredz:

* + konkursa “Ģimenei draudzīgākā pašvaldība” organizēšanu, lai vērtētu Latvijas pašvaldības, nosakot tās pašvaldības, kas nodrošina lielāko atbalstu, daudzveidīgākos un pieejamākos pakalpojumus ģimenēm ar bērniem;
	+ ilgtermiņā funkcionējoša un viegli pārskatāma informācijas apkopojuma par pašvaldības sniegto atbalstu ģimenēm ar bērniem veidošanu tīmekļvietnē www.vietagimenei.lv, kas sniedz informāciju pašvaldību iedzīvotājiem, t.sk., vecākiem, par viņu iespējām saņemt atbalstu savā pašvaldībā, tādējādi uzlabojot pakalpojumu pieejamību;
	+ pašvaldību un valsts pakalpojumiem izstrādātu kalkulatoru, kas dod iespēju katram izvērtēt savai ģimenei piekritīgo pakalpojuma grozu konkrētā pašvaldībā;
	+ atklātu projektu konkursu rīkošanu ar mērķi nodrošināt atbalstu pašvaldību un nevaldības organizāciju sadarbības iniciatīvām ģimenēm, draudzīgas vides veidošanā un sabiedrības līdzdalības veicināšanā, sekmējot pozitīvu attieksmi un veicinot ģimeņu atbalsta politikas jautājumu risināšanu pašvaldībās.

**4.1. Konkurss “Ģimenei draudzīgākā pašvaldība 2023”**

2023. gadā konkurss “Ģimenei draudzīgākā pašvaldība” (turpmāk – Konkurss), kurā izvērtēja pašvaldību iesniegtās un aizpildītās anketas. 2023. gada izskaņā, Konkursa ietvaros notika iedzīvotāju balsojums, kurā piedalījās visu 43 pašvaldību iedzīvotāji, novērtējot pašvaldību sniegumu, balsojot izmantojot iespēju sniegt atgriezenisko saiti par pašvaldības teritorijā pieejamajiem pakalpojumiem un aktivitātēm ģimeņu atbalstam. Iedzīvotāju balsojums norisinājās no 2023. gada oktobra līdz novembrim vietnē www.vietagimenei.lv, kā arī tika plaši izziņots sociālajos tīklos.

2023. gada konkursa “Ģimenei draudzīgākā pašvaldība” ietvaros tika izmantots algoritms, kurš tika pielietots, lai analizētu pašvaldību aizpildītās un iesniegtās anketas, nosakot Konkursa pirmās kārtas uzvarētājus.

Pēc algoritma aprēķina no katra plānošanas reģiona tika izvirzītas četras pašvaldības, kuras vērtēja vērtēšanas komisija, izvirzot 9 pašvaldības konkursa finālam. Finālam izvirzītās pašvaldības konkursa komisija apmeklēja klātienē un guva plašāku priekšstatu par pašvaldību sniegto atbalstu ģimenēm ar bērniem. Pašvaldība, kura ieguva vērtēšanas komisijas augstāko novērtējumu, saņēma nomināciju “Ģimenei draudzīgākā pašvaldība Latvijā 2023” un naudas balvu **30 000 EUR apmērā.** Kopējais 2023. gada konkursa balvu fonds bija 30 000 EUR. Par 2024. gada ģimenei draudzīgāko pašvaldību tika atzīta **Siguldas novada pašvaldība un saņēma 30 000 EUR,** kas jāizmanto ģimenēm ar bērniem atbalsta pasākumu un pakalpojumu nodrošināšanai vai vides veidošanai (t.sk. infrastruktūras attīstībai ģimenēm ar bērniem vajadzībām) 2024. gadā, lēmuma pieņemšanā par balvas izlietojumu iesaistot attiecīgās pašvaldības iedzīvotājus, kā arī pirms naudas balvas izlietojuma (ne vēlāk kā līdz 2024. gada 30. aprīlim) laureātam par naudas balvas izmantošanas veidu, izmantošanas pamatojumu un pašvaldības iedzīvotāju iesaistes veidu (piemēram, veidojot aptaujas vai apspriešanu darba grupās) rakstveidā jāinformē Fonds. Katras pašvaldību reģionālās grupas uzvarētājpašvaldība saņēma veicināšanas balvas no Konkursa atbalstītājiem (Saldus novada pašvaldība – Minotaur labirinta apmeklējums; Dobeles novada pašvaldība – specbalva no IZM; Siguldas novada pašvaldība – Ķemeru nacionālā parka dabas centra izglītības programmas dāvanu karti klasei; Madonas novada pašvaldība – Luminor naudas balva jauniešu centram 1500 EUR apmērā; Ludzas novada pašvaldība – Motormuzeja dāvanu karte).

**4.2. Iedzīvotāju balsojums par ģimenei draudzīgāko pašvaldību Latvijā**

Konkursa “Ģimenei draudzīgākā pašvaldība” ietvaros, no 2023. gada 11. oktobra līdz 9. novembrim, vietnē [www.vietagimenei.lv](http://www.vietagimenei.lv), tika īstenots iedzīvotāju balsojums par pašvaldību sniegtajiem pakalpojumiem un atbalstu ģimenēm, iegūstot vairāk nekā seši tūkstošus iedzīvotāju balsu.

Iedzīvotāju balsojumā par ģimenēm draudzīgākajām atzītas: **Kurzemes plānošanas reģionā** – Saldus novada pašvaldība ar vidējo vērtējumu 4,74 no 5; **Zemgales plānošanas reģionā** – Dobeles novada pašvaldība ar vidējo vērtējumu 4,32 no 5; **Latgales plānošanas reģionā** – Ludzas novada pašvaldība ar vidējo vērtējumu 4,89 no 5; **Vidzemes plānošanas reģionā** – Valkas novada pašvaldība ar vidējo vērtējumu 4,75 no 5; **Rīgas plānošanas reģionā** – Jūrmalas valstspilsētas pašvaldība ar vidējo vērtējumu 4,71 no 5. Iedzīvotāju balsojumā Latvijā visaugstāk tikai novērtēta Latgales plānošanas reģionu pārstāvošā Ludzas novada pašvaldība.

Iedzīvotāju balsojuma rezultātā iegūtā informācija un komentāri par katru pašvaldību tika nosūtīti visām 43 pašvaldībām, neatkarīgi, vai pašvaldība piedalījās konkursā vai dati konkursam netika sniegti. Dati par konkursa izvērtējumu tika nosūtīti informācijai, izvērtēšanai un turpmākam darbam.

**4.3. Tīmekļvietne www.vietagimenei.lv**

Tīmekļvietnē www.vietagimenei.lv vienkopus ir pieejama informācija par Latvijas pašvaldību sniegto atbalstu ģimenēm – atbalsts ģimenes pieaugumam, atbalsts ēdināšanai izglītības iestādēs pirmsskolas un skolas vecuma bērniem, izglītības iespēju un interešu izglītības nodrošināšana, kā arī atbalsts dažādām mērķa grupām (t.sk, daudzbērnu ģimenēm, bērniem ārpusģimenes aprūpē, bērniem ar invaliditāti, kā arī atbalsts maznodrošinātām un trūcīgām ģimenēm). Pašvaldības vietnē norāda atbalstu, kas ir papildus valsts noteiktajam atbalstam. Dati iegūti no pašvaldību pārstāvju aizpildītajām un iesniegtajām Konkursa anketām, kas izveidota tieši konkursam. Interesentiem ir iespēja veikt arī pašvaldību salīdzināšanu, pēc to sniegtajiem pakalpojumiem un atbalstiem kā arī ir izveidots ērti lietojams pašvaldību nodrošināto pakalpojuma aprēķina kalkulators, kurā ievadot informāciju par ģimenes stāvokli, statusu un citām ģimeni raksturojošām pazīmēm, ir iespēja izgūt informāciju par saņemamo atbalstu gan no valsts, gan pašvaldības, kas būtu mērķēts konkrētas ģimenes apstākļiem.

**4.4. Nevaldības organizācijām rīkotie atklāti projektu konkursi**

**4.4.1. Konkurss “Ģimenei draudzīgas vides veidošana”**

2023. gadā no 93 iesniegtajiem projektu pieteikumiem Latvijas valsts budžeta finansētā programma “Ģimenei draudzīga pašvaldība” atklāts projektu pieteikumu konkurss nevaldības organizācijām “Ģimenei draudzīgas vides veidošana” apstiprināti tika 26 projektu pieteikumi par kopējo summu 323 272,60 EUR. Faktiski izlietoti 319 747,03 EUR.

Kopā apstiprināto projektu ietvaros tika apstiprināti 7 projekti Rīgas plānošanas reģionā, 3 projekti Vidzemes plānošanas reģionā, 7 projekti Kurzemes plānošanas reģionā, 6 projekti Latgales plānošanas reģionā un 3 – Zemgales plānošanas reģionā. Projektu konkursa “Ģimenei draudzīgas vides veidošana” ietvaros tika noorganizēti 6 Mātes dienu pasākumi, 17 tēvu dienas pasākumi, 11 ģimenes dienas, 13 bērnu aizsardzības tēmai veltīti pasākumi, kā arī 22 pasākumi, kas saistāmi arī ar citām ģimenei adresētām tematikām. Projektos iesaistīti 22 609 dalībnieki un 218 brīvprātīgie.

Konkursa ietvaros tika atbalstīti pasākumi ģimenisku vērtību godināšanai, piemēram, par līdzvērtīgu vecāku pienākumu sadali, pasākumi ar mērķi saliedēt ģimenes, kuru bērniem norit ārstēšanās process “Bērnu klīniskās universitātes slimnīcā”, nodarbības, kas uzlabo savstarpējo attiecību prasmi u.c., kā arī pasākumi bērniem kvalitatīva brīvā laika pavadīšanai.

Pēc projektu īstenotāju sniegtajām atsauksmēm noslēgumu pārskatos var secināt:

* + ir liels pieprasījums pēc šāda veida pasākumiem;
	+ šis konkurss ir piemērots arī organizācijām ar mazāku pieredzi projektu īstenošanā;
	+ nolikums ir sagatavots skaidri un saprotami un ir plašs atbalstāmo aktivitāšu apjoms, kas ļauj projektu īstenotājam izvēlēties sev atbilstošāko;
	+ konkurss tiek vērtēts kā ļoti nozīmīgs ieguldījums ģimenisko vērtību aktualizēšanai sabiedrībā;
	+ projektu īstenošana ļāva aktualizēt nevalstiskā sektora nozīmīgumu sabiedrībai svarīgu jautājumu aktualizēšanā un ģimenisku vērtību stiprināšanā.

**4.4.2. Konkurss “Atbalsts ģimeņu interešu pārstāvošo NVO pamatdarbības nodrošināšanai”**

Konkursa mērķis ir sniegt atbalstu pamatdarbības nodrošināšanai NVO, kuras piedalās ģimeņu atbalsta politikas jautājumu risināšanā valsts līmenī. No 2022. gada 1. oktobra līdz 2023. gada 30. septembrim tika īstenoti 9 projekti. Noslēgto projektu īstenošanas līgumu kopējā summa bija 254 070,81 EUR. Pēc noslēguma pārskatu apstiprināšanas faktiski izlietotais programmas finansējums bija 250 370,55 EUR. Neizlietotais programmas finansējums vai par neattiecināmam izmaksām atzīts kopumā 3 700,26 EUR.

2023. gada konkursā “Atbalsts ģimeņu interešu pārstāvošo NVO pamatdarbības nodrošināšanai” iesniegti **26 projektu pieteikumi** par kopējo pieprasīto finansējumu 752 056,83 EUR. Vienam projektam maksimālais pieejamas finansējums bija līdz 30 000,00 EUR. Konkursā tika atbalstīti un līdz 2024. gada 30. septembrim tiek īstenoti 10 projekti par kopējo piešķirto finansējumu 298 342,10 EUR. Konkursā tika atbalstīti projekti, kuri tika īstenoti vismaz divās no jomām:

* + pilsoniskās līdzdalības popularizēšanas un veicināšanas aktivitātes NVO līdzdalībai valsts pārvaldes lēmumu pieņemšanas procesā un/ vai līdzdarbībai valsts pārvaldes rīcībpolitikas plānošanā, ieviešanā un uzraudzībā;
	+ informatīva, izglītojoša, konsultatīva un materiāltehniska atbalsta sniegšana NVO – to darbībai un mērķu sasniegšanai;
	+ konkursa mērķa grupu vajadzību apzināšana, izpēte un rezultātu izplatīšana (pētījumi, diskusijas, konferences, darba grupas, raksti, videoblogi u.c.) ar mērķi stiprināt ģimeņu institūtu un ar to saistītu problēmu apzināšanu un piedāvājumu;
	+ NVO administratīvais atbalsts pamatdarbības nodrošināšanai, t.sk. darbam ar esošiem biedriem un jaunu biedru piesaistei;
	+ NVO interešu pārstāvības stratēģiju aktivitāšu īstenošanas atbalsts (rezolūcijas, memorandi, sadarbības grupas utt.);
	+ brīvprātīgā darba aktivitāšu un labdarības iniciatīvu veicināšana;
	+ savstarpēju NVO vai NVO un pašvaldību sadarbības stiprināšana ģimeņu politikas veidošanā un īstenošanā;
	+ esošās valsts un pašvaldību atbalsta sistēmas ģimenēm problēmjautājumu izpēte un risinājumu piedāvāšana.

Apstiprināto projektu ietvaros tiek nodrošinātas mācības organizāciju biedriem; līdzdalība valsts pārvaldes lēmumu pieņemšanas procesā, līdzdarbība valsts pārvaldes rīcībpolitikas plānošanā, ieviešanā un uzraudzībā; informatīvi pasākumi ģimenēm un bērniem; ziedojumu piesaiste; pētījumu veikšana, lai noskaidrotu ģimeņu situāciju un aktuālās problēmas Latvijā; domnīcas situācijas uzlabošanai; brīvprātīgo piesaiste u.tml. Projektos ietvertās tēmas skar bērnu un ģimeņu atbalsta jomas; daudzbērnu ģimenes; bērnu veselība (diabēts, autiskā spektra traucējumi, retas slimības, intelektuālās attīstības traucējumi u.c.); vardarbība ģimenēs; grūtībās un krīzes situācijās nonākušas ģimenes u.tml.

  

## Ģimeņu atbalsta programmu informatīvā kampaņa

Publiskā iepirkuma “Ģimeņu atbalsta programmu pasākumu īstenošana un integrētā mārketinga komunikācijas kampaņas izstrāde un īstenošana” (Iepirkuma ID Nr. SIF 2023/7) ietvaros 2023. gada 5. septembrī tika noslēgts sadarbības līgums ar SIA “Nords Porter Communications”, kas 2023. gadā īstenoja plānotās aktivitātes:

* + pilnveidota programmu vizuālā identitāte;
	+ nodrošināta sadarbība ar pašvaldībām un darba devējiem, apkopoti labās prakses pieredzes stāsti;
	+ izstrādāti programmu reprezentatīvie materiāli (kopā 800 gb.);
	+ noorganizētas konkursa “Ģimenei draudzīgākā pašvaldība” vērtēšanas komisijas vizītes 9 pašvaldībās;
	+ noorganizēts reģionālais forums “Ja vien mēs vairāk sarunātos” un labāko pašvaldību godināšanas ceremonija 2023. gada 12. decembrī Ulbrokas pērlē;
	+ 2023. gada 23. decembrī uzsākts pašvaldību staigāšanas izaicinājums “Miljoni soļu Latvijai”;
	+ veikta ikgadējā apliecības “Goda ģimene” lietotāju aptauja, lai novērtētu valsts atbalsta programmas izvērtējamu un nozīmību. 2023. gada aptaujā tika saņemtas 5352 respondentu atbildes;
	+ veikta ikgadējā programmas “Ģimenei draudzīga darbavieta” statusu ieguvušo darba devēju aptauja. 2023. gadā tika saņemtas 116 darba devēju atbildes;
	+ īstenotas programmu publicitātes aktivitātes;
	+ uzturēti ģimeņu programmu sociālo tīklu konti.